## Pravilnik o izmjenama i dopunama Pravilnika o uvijetima za ovlaštene mjeriteljske laboratorije za ovjeravanje uređaja kojima se nadzire rad vozača i kretanja vozila u cestovnom prometu

### NN 104/1998 (31.7.1998.), Pravilnik o izmjenama i dopunama Pravilnika o uvijetima za ovlaštene mjeriteljske laboratorije za ovjeravanje uređaja kojima se nadzire rad vozača i kretanja vozila u cestovnom prometu

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 14. Zakona o mjeriteljskoj djelatnosti ("Narodne novine",
broj 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O IZMJENAMA I DOPUNAMA PRAVILNIKA O UVJETIMA ZA OVLAŠTENE MJERITELJSKE LABORATORIJE ZA OVJERAVANJE UREĐAJA KOJIMA SE NADZIRE RAD VOZAČA I KRETANJA VOZILA U CESTOVNOM PROMETU**

Članak 1.

U Pravilniku o uvjetima za ovlaštene mjeriteljske laboratorije za ovjeravanje
uređaja kojima se nadzire rad vozača i kretanja vozila u cestovnom prometu
("Narodne novine", broj 52/97) u članku 6. iza stavka 3. dodaje se novi
stavak 4. koji glasi:

"Poslove iz stavka 1. ovog članka ne mogu obavljati djelatnici koji
su takve poslove obavljali u laboratoriju kojemu je rješenjem Zavoda oduzeto
ovlaštenje radi njihova nestručna ili nezakonita rada.".

Članak 2.

U članku 7. stavak 3. mijenja se i glasi:

"Stručna osposobljenost djelatnika iz stavka 1. ovog članka dokazuje
se ispravom pravne osobe koju je ministarstvo nadležno za obrazovanje ovlastilo
za obavljanje osposobljavanja djelatnika za ovjeravanje nadzornih uređaja.".

Članak 3.

U članku 10. točka 1. se briše.

Dosadašnje točke 2. i 3. postaju točke 1. i 2.

Članak 4.

U članku 12. stavak 4. mijenja se i glasi:

"Mjerna staza s valjcima ili bez njih mora biti izvedena prema građevinskim
tehničkim normativima, mora biti izvan javne prometne površine i mora s
laboratorijem činiti funkcionalnu i prostornu cjelinu.".

Članak 5.

U članku 13. stavak 2. mijenja se i glasi:

"Kanal, navoz ili dizalica moraju biti izvedeni prema građevinskim tehničkim
normativima, moraju biti izvan javne prometne površine i mora s laboratorijem
činiti funkcionalnu i prostornu cjelinu.".

Članak 6.

Članak 15. mijenja se i glasi:

"Laboratorij mora imati najmanje ove etalone:

1. dva etalona brzine i duljine prijeđenog puta

2. etalon za provjeru mjerila vremena u nadzornom uređaju

3. dva etalona za mjerenje prijenosnog omjera vozila.

Za ovjeravanje nadzornih uređaja smiju se upotrebljavati samo etaloni
koji su umjereni i imaju valjanu ispravu o umjeravanju.".

Članak 7.

Članak 19. mijenja se i glasi:

"Laboratorij mora imati najmanje ovu ispitnu opremu:

1. uređaj za pumpanje guma s odgovarajućim tlakomjerom

2. mjernu vrpcu

3. kontrolne šablone s priborom

4. opremu za plombiranje i žigosanje

5. alat i druge ispitne uređaje i pribor prema uputama proizvođača nadzornih
uređaja.

Ispitna oprema iz točaka 1. i 2. stavka 1. ovog članka mora imati valjan
ovjerni žig, odnosno valjanu ovjernicu o udovoljavanju mjeriteljskim zahtjevima.".

Članak 8.

U članku 20. u stavku 1. iza točke 3. dodaje se nova točka 4. koja glasi:

"4. postupke preuzimanja, upotrebe i čuvanja ovjernih žigova".

Dosadašnja točka 4. postaje točka 5.

Članak 9.

Iza članka 20. dodaje se novi članak 20.a koji glasi:

"Laboratorij mora voditi evidenciju obavljenog ovjeravanja nadzornih
uređaja s pomoću elektroničkog računala koja sadrži najmanje ove podatke:

1. redni broj upisa

2. datum prijama nadzornog uređaja

3. naziv i adresu podnositelja zahtjeva

4. tip, serijski broj i službenu oznaku mjerila

5. vrstu, registarsku oznaku i broj šasije vozila u koje je nadzorni
uređaj ugrađen

6. broj laboratorija u kojem je prethodno ovjeravanje bilo obavljeno

7. broj ovjerne naljepnice prethodnog ovjeravanja

8. datum prethodnog ovjeravanja

9. datum ugradnje nadzornog uređaja u vozilo

10. broj ovjerne naljepnice

11. podatke o upotrijebljenim etalonima

12. tlak zraka u zračnicama vozila

13. rezultate mjerenja

14. zaključak o stanju nadzornog uređaja

15. ime osobe koja je obavila ispitivanje.

Podatke iz evidencije iz stavka 1. ovog članka laboratorij mora čuvati
na primjeren način (CD ROM, diskete, magnetske trake ili sl.) najmanje
dvije godine po isteku roka valjanosti ovjere.".

Članak 10.

U članku 21. stavak 3. mijenja se i glasi:

"Laboratorij mora izvješća o ispitivanju čuvati najmanje dvije godine
po isteku roka valjanosti ovjere."

Članak 11.

U članku 24. iza točke 3. dodaje se nova točka 4. koja glasi:

"4. svakog prvog tjedna u kvartalu izvještavati Zavod o obavljanom ovjeravanju".

Dosadašnje točke 4., 5., 6., 7. i 8. postaju točke 5., 6., 7., 8. i
9.

Članak 12.

Članak 27. mijenja se i glasi:

"Laboratoriji koji su ovlašteni prema odredbama ovog pravilnika koje
su bile na snazi do stupanja na snagu ovih izmjena i dopuna mogu obavljati
ovjeravanje nadzornih uređaja do isteka roka valjanosti danog im ovlaštenja
ako najdulje do 30. rujna 1999. zadovolje uvjete propisane u člancima 15.
i 20a. ovog pravilnika.".

Članak 13.

Ovaj pravilnik stupa na snagu osmoga dana od dana objavljivanja u "Narodnim
novinama".

Klasa: 011-02/98-04/5
Urbroj: 558-03/6-98-1
Zagreb, 27. srpnja 1998.

Ravnatelj
Državnog zavoda za normizaciju
i mjeriteljstvo
**dr. sci. Jakša Topić,** dipl. ing., v. r.

Pravilnik, NN 104/1998-1453